Reakcije Pólskeje na wuznamjenjenje Olgi Tokarczuk z Nobelowym mytom
Waršawa. Přewšo hordźi su wobydlerjo Pólskeje na wědomje brali, zo je jich spisowaćelka Olga Tokarczuk lětuše Literarne Nobelowe myto dóstała. Wšojedne, dokal lawreatka myta w kraju přińdźe, ludźo steja w dołhich rynkach před wulkimi žurlemi, zo bychu zastupny lisćik za zarjadowanje z počesćenej dóstali, sej jeje najnowšu knihu kupili a signować dali. Tajki nawal dožiwichu njedawno we Wrócławju, hdźež Tokarczuk nětko bydli. Dokelž městna na žurli filharmonije njedosahachu, běchu zamołwići před njej wulku widejosćěnu stajili, na kotrejž móžachu zajimcy zetkanje z čitarjemi sćěhować. Wrócławski wyši měšćanosta Jacek Stróżyk je spisowaćelce njedawno titul čestneje wobydlerki spožčił. Nimo toho móžeše kóždy, kiž wobsedźi někajku knihu Olgi Tokarczuk, ju cyły kónc tydźenja jako jězdźenku za wšitke zjawne wobchadne srědki metropole wužiwać.
slv_Latn szl_Latn